ທ່ານມູບາຣັກ ຖືກຈັບກຸມ ແລະສອບປາກຄໍາ
ທ່ານມູບາຣັກຖືກຈັບກຸມ ແລະສອບປາກຄໍາ ໃນຂໍ້ຫາຖານ ສໍ້ລາດບັງຫລວງ ແລະໃຊ້ອໍານາດ ເກີນຂອບເຂດ.
ອະດີດປະທານາທິບໍດີ ໂຮສນີ ມູບາຣັກແລະລູກຊາຍຂອງ ທ່ານ 2 ຄົນພວມຖືກກັກຂັງເປັນເວລາ 15 ມື້ ອັນເປັນ ພາກສ່ວນນຶ່ງໃນການສືບສວນສອບສວນໃນຂໍ້ຫາຖານ ທໍາການສໍ້ລາດບັງຫລວງແລະໃຊ້ອໍານາດເກີນຂອບເຂດ ນັ້ນ ພວກໄອຍະການປະກາດເລື້ອງນີ້ໃຫ້ຊາບໃນວັນພຸດວານນີ້ 1 ມື້ຫລັງຈາກທ່ານມູບາຣັກເຂົ້າໂຮງໝໍຍ້ອນມີບັນຫາຫົວ ໃຈໃນຂະນະທີ່ຜູ້ກຽວພວມຖືກສອບປາກຄໍາໂດຍພວກເຈົ້າ ໜ້າທີ່ກ່ຽວຂ້ອງຢູ່ທີ່ເມືອງ Sharm el-Sheikh ສະຖານ ທີ່ຕາກອາກາດແຄມທະເລແດງນັ້ນ ພວກລູກຊາຍສອງຄົນຂອງທ່ານມູບາຣັກ ຄືທ້າວ Alaa ແລະທ້າວ Gamal ຖືກນໍາໄປຂັງໄວ້ທີ່ຄຸກ Tora ໃນເຂດຊານເມືອງກຸງໄຄໂຣໃນວັນພຸດວານນີ້ ພວກອະດີດເຈົ້າໜ້າທີ່ຂັ້ນສູງອີກຫລາຍທ່ານໄດ້ຖືກນໍາໄປກັກຂັງໄວ້ໃນຄຸກແຫ່ງນີ້ ຊຶ່ງທັງໝົດປະເຊີນກັບຂໍ້ກ່າວຫາໃນທໍານອງດຽວກັນໃນຖານສໍ້ໂກງເງິນລັດແລະໃຊ້ຄວາມຮຸນແຮງຕໍ່ພວກປະທ້ວງໃນລະຫວ່າງການເດີນຂະບວນຕໍ່ຕ້ານລັດຖະບານໃນຕົ້ນປີນີ້ ບັນດາເຈົ້າໜ້າທີ່ເອຈິບກ່າວວ່າ ປະທານາທິບໍດີທີ່ຖືກປົດອອກຈາກຕໍາແໜ່ງໄປນີ້ ຈະຖືກນໍາ ໄປປິ່ນປົວທີ່ໂຮງໝໍທະຫານແຫ່ງນຶ່ງຢູ່ໃກ້ໆກັບກຸງໄຄໂຣ ຊຶ່ງຈະເປັນບ່ອນທີ່ທ່ານຈະຖືກກັກ ຂັງໂຕໄວ້ນັ້ນ ໂທລະພາບແຫ່ງຊາດກ່າວໃນວັນພຸດວານນີ້ວ່າ ທ່ານມູບາຣັກພ້ອມດ້ວຍລູກ ຊາຍທັງສອງຄົນຂອງທ່ານຈະໄປປາກົດໂຕຕໍ່ສານໃນກຸງໄຄໂຣໃນສັບປະດາໜ້ານີ້ ເພື່ອສອບ ປາກຄໍາ ອະດີດຜູ້ນໍາເອຈິບທ່ານນີ້ ກ່າວວ່າ ການກ່າວຫາຕ່າງໆຕໍ່ທ່ານທັງໝົດແມ່ນບໍ່ມີມູນຄວາມຈິງ ແລະວ່າ ທ່ານກໍມີສິດປ້ອງກັນຊື່ສຽງຂອງທ່ານ ແລະຂອງຄອບຄົວທ່ານ ຂໍ້ຄິດເຫັນຂອງ ທ່ານນີ້ໄດ້ອອກອາກາດໃນວັນອາທິດຜ່ານມາໂດຍຊ່ອງຂ່າວໂທລະພາບ al-Arabiya ຊຶ່ງ ເປັນຄວາມເຫັນຄັ້ງທໍາອິດຂອງທ່ານທີ່ແຈ້ງໃຫ້ປະຊາຊົນຊາບ ນັບແຕ່ໄດ້ມີການປະທ້ວງຂອງ ປະຊາຊົນຄັ້ງໃຫຍ່ຕໍ່ຕ້ານລັດຖະບານທີ່ຍັງຜົນບັງຄັບໃຫ້ທ່ານຕ້ອງລາອອກຈາກຕໍາແໜ່ງໄປ ໃນເດືອນກຸມພາຜ່ານມາ